ทัวร์สหรัฐดึงตปท.ซื้อหุ้นไทย
ตลท.ขยายตลาดไปโรดโชว์ ยุโรปแย่เพิ่มโอกาสลงทุนบจ.
19 มิ.ย. 2555

ตลท.ขยายตลาดไปโรดโชว์ ยุโรปแย่เพิ่มโอกาสลงทุนบจ.
ตลาดหลักทรัพย์ฉวยจังหวะยุโรปเกิดวิกฤต ขน 8 บจ.โรดโชว์สหรัฐ ขยายตลาดใหม่ๆ เสนอทางเลือกลงทุนต่างชาติ 
นายจรัมพร โชติกเสถียร กรรมการและผู้จัดการ ตลาดหลัก ทรัพย์แห่งประเทศไทย เปิดเผยว่า ตลาดหลักทรัพย์ฯ ร่วมกับ บล.สินเอเชีย และบีเอ็นพี พารีบาส์ จัดโรดโชว์ “SET US Road Show : Riding Thailand’s Urbanization Wave” ณ ประเทศสหรัฐ ในวันที่ 25-29 มิ.ย.นี้ โดยนำบริษัทจดทะเบียน (บจ.) 8 บริษัทร่วมให้ข้อมูล 
ทั้งนี้ ตลาดหลักทรัพย์ฯ ไปให้ข้อมูลกับผู้ลงทุนในสหรัฐโดยตรงต่อเนื่องทุกปี ที่บอสตันและนิวยอร์กแล้ว แต่ครั้งนี้จะไปให้ข้อมูลกับผู้ลงทุนกลุ่มใหม่ในชิคาโกและซานฟรานซิสโก เพื่อตอกย้ำความแข็งแกร่งของ บจ.ตลาดทุนและเศรษฐกิจไทย 
นอกจากนี้ ในเดือน ก.ค.นี้ ตลาดหลักทรัพย์ฯ จะไปให้ข้อมูลที่ญี่ปุ่น และแคนาดา ร่วมกับ ไดวา ซีเคียวริตี้ส์ จัดงาน “Thailand Toronto/T okyo corporate day : Stepping up domestic demand” หลังจากปีนี้ไปให้ข้อมูลที่สิงคโปร์ ฮ่องกง และมาเลเซียมาแล้ว 
“ผลจากวิกฤตในยุโรปนับเป็นโอกาสดีที่เราจะไปนำเสนอทางเลือกการลงทุนแก่กลุ่มผู้ลงทุนสถาบันในต่างประเทศ เนื่องจากเศรษฐกิจไทยฟื้นตัวรวดเร็วหลังอุทกภัย ทุกกลุ่มอุตสาหกรรมมียอดขายเพิ่มขึ้น หากเศรษฐกิจไทยโตต่อเนื่อง จะเป็นแรงดึงดูดสถาบันให้เข้ามาลงทุนในตลาดหุ้นไทยได้ โดยเชื่อว่าปัจจัยการเมืองจะไม่ส่งผลกระทบต่อการลงทุน” นายจรัมพร กล่าว 
สำหรับ บจ. 8 บริษัทใน 5 หมวดธุรกิจ ร่วมโรดโชว์ที่สหรัฐ ได้แก่ บริษัท แอดวานซ์ อินโฟร์ เซอร์วิส (ADVANC) ธนาคารกรุงศรีอยุธยา (BAY) บริษัท ทิสโก้ไฟแนนเชียลกรุ๊ป (TISCO) บริษัท บ้านปู (BANPU) บริษัท ไทยออยล์ (TOP) บริษัท เซ็นทรัลพัฒนา (CPN) บริษัท อมตะ คอร์ปอเรชัน (AMATA) และบริษัท ไทยยูเนียน โฟรเซ่น โปรดักส์ (TUF) โดยมีมูลค่าหลักทรัพย์ตามราคาตลาด (มาร์เก็ต แคป) รวมกว่า 1.2 ล้านล้านบาท คิดเป็น 12.30% ของมาร์เก็ตแคป 
ด้านการลงทุนในเดือน พ.ค. 2555 แม้ตลาดทุนโลกได้รับผลกระทบจากปัญหายุโรปและเศรษฐกิจจีนที่ชะลอลง แต่ระบบการเงินไทยได้รับผลกระทบค่อนข้างน้อยกว่าประเทศอื่น โดยดัชนีหุ้นปิดที่ 1,141.50 จุด ลดลง 7.08% จากเดือน เม.ย. แต่ยังคงเพิ่มขึ้น 11.33% จากสิ้นปี 2554 และมาร์เก็ตแคปลดลง 6.46% มาอยู่ที่ 9,544,311 ล้านบาท ต่างชาติขายสุทธิเป็นเดือนแรกที่ 14,696 ล้านบาท หลังจากซื้อสุทธิต่อเนื่องนาน 5 เดือน